text: Talenter tegner til succes
  23 februar 2016 kl. 22.07
  Knap 100 elever fra Vadehavsskolen i Ribe fik en smag på Danmarksmesterskaberne i tegning. 
  Mie Fugleberg Løhndorf på 14 år var fuldt koncentreret om tegneopgaverne. Nemme var de da heller ikke. En af dem hed: Tegn en elg udelukkende ved at tegne ordet pasta. Og så skulle det endda foregå på tid.
  DM i Tegning er On Tour på udvalgte skoler i Danmark. I dag kom turen til Vadehavsskolen, afdeling Haulundvej (tidligere Vittenbergskolen) i Ribe.
  Her sad særligt begavede og interesserede tegneelever fra 5. - 8. klassetrin klar til en kreativ tegnedag.
  - I Danmark er vi kendte for innovation, design og selvstændig tænkning. Målet med dagen er at give de udvalgte elever et kreativt boost til deres egen tegneudvikling, siger Lars Bollerslev til TV SYD.
  Vinderen af DM i tegning 2015 blev Kamille Kodbøl, som er tidligere elev på Vadehavsskolen. Hun var med til arrangementet og gav gode råd og fif til de nye talenter på skolen.
  De allerdygtigste tegnere kommer til Danmarksmesterskaberne i Tegning på Horsens Kunstmuseum den 16. april. Her kan deltagerne vinde i en af de 12 kategorier. Der er over 50.000 kr. i præmier.
  Mie Fugleberg Løhndorfs konklusion efter arrangementet:
  - Det er megafedt at være med på en dag som den her.
  